”Det føles slet ikke som at gå i skole”

Flere gange om dagen tager Maya Andersen de mange trapper op til tagterrassen på toppen af Social- og Sundhedsskolen i Vejle. 

”Jeg har aldrig følt mig så sund,” griner den 17-årige Maya Andersen, som sidste sommer begyndte på en fire-årig EUX-uddannelse til social- og sundhedsassistent. Det valg har hun ikke fortrudt et øjeblik. 

”Det er en god uddannelse med mange karrieremuligheder, og når man så ovenikøbet bliver undervist i flere fag ude i naturen, er det endnu bedre,” siger hun og kigger udover den terrasse, som er blevet en værdsat del af hendes skolegang. 

”Taghaven skaber et godt undervisningsmiljø, og vi har også idræt og walk-and-talks heroppe. Det giver mere lys og frisk luft til hjernen, og vi er sammen på en anden måde. Det føles ikke som at gå i skole, men alligevel får vi lært en hel masse,” konstaterer Maya Andersen, som blandt andet har haft flere timer i faget ”Sundhedsfremme, forebyggelse og rehablitering” under åben himmel.

Den grønne velfærdshave på taget af Vejle-skolen er en del af projektet CARE OUTSIDE, hvor det innovative læringsmiljø både skal løfte kvaliteten i undervisningen og få flere af skolens cirka 700 årselever til at trives og gennemføre deres uddannelse. Når de efterfølgende får arbejde i for eksempel ældreplejen eller psykiatrien, vil de også kunne bruge naturen i deres sundheds- og omsorgsarbejde på en helt anden måde end i dag. 

Næste år håber Maya Andersen at få en praktikplads på et af de plejecentre i Vejle Kommune, som har fokus på at inddrage naturen mere i omsorg og pleje. 

”Jeg glæder mig til at komme i praktik og afprøve alt det, som vi lærer på skolen. For det er jo vildt vigtigt, at ældre mennesker også kommer ud i naturen og får sanseoplevelser, der giver energi og glæde,” siger hun og har allerede ideer til aktiviteter med ældre borgere. 

Alligevel nager frygten for, at der ikke bliver helt så meget tid til omsorg i naturen for ældre plejehjemsbeboere, som hun drømmer om. 

”Jeg har en lille bekymring for, at der er så travlt på et plejecenter, at de tunge plejeopgaver vinder over naturoplevelser. Der skal i hvert fald kulturændringer til, men dem vil jeg gerne være med til at skabe i det små,” fastslår Maya Andersen. 

CARE OUTSIDE, der har fået 14 millioner kroner i støtte fra A.P. Møller Fonden, bygger på en pædagogisk og didaktisk tilgang, hvor naturen og udendørsarealer aktivt understøtter det faglige fokus på pleje og omsorg. I det fireårige projekt afprøves det også, om inddragelsen af naturen i undervisningen kan hjælpe flere studerende med at gennemføre uddannelsen og leve et sundere liv. 

Velfærdshaven på toppen af Social- og Sundhedsskolen er udviklet i et tæt samarbejde mellem arkitekterne VEGA Landskab, Københavns Universitet, totalentreprenøren Winther & Trolle samt Social- og Sundhedsskolen FVH. Vejle Kommune er samarbejdspartner i forbindelse med at bringe elevernes læring videre ud til borgerne på plejecentre, bosteder og i psykiatrien.  

Grib fat i projektleder Pernille Benzon, hvis du vil vide mere om #careoutside. 

